Predkladacia správa

Na základe § 7 Zákona č. 617/2007 Z. z. o oficiálnej rozvojovej pomoci a o doplnení zákona č. 575/2001 Z. z. o organizácii činnosti vlády a organizácii ústrednej štátnej správy v znení neskorších predpisov a v zmysle uznesenia vlády SR č. 332 z 3. apríla 2002 predkladá Ministerstvo zahraničných vecí SR ako gestor poskytovania rozvojovej pomoci, informáciu o oficiálnej rozvojovej pomoci (ODA) poskytnutej SR v roku 2008 (ďalej len informácia). Informácia sa predkladá na rokovanie vlády Slovenskej republiky.
 
Rovnako je Ministerstvo zahraničných vecí SR viazané uznesením č. 552 z 2. júla 2003 bodu B.8. zabezpečiť vykazovanie finančných memoránd Národného programu oficiálnej rozvojovej pomoci, ktoré je súčasťou predkladaného materiálu. Ide o systém financovania a riadenia projektového cyklu, ktorý sa od 1.1.2007 zmenil vznikom Slovenskej agentúry pre medzinárodnú rozvojovú spoluprácu (SAMRS). SAMRS od začiatku roka 2007 zabezpečuje všetky činnosti súvisiace s riadením a administráciou projektového cyklu v rámci národného programu ODA tak, ako ich v predchádzajúcom období zabezpečovali administratívno-kontraktačné jednotky Trustový fond UNDP a Fond Bratislava–Belehrad (BBF). Obe kontraktačné jednotky ešte aj v roku 2007 ukončovali rozvojové projekty ODA SR, ktoré boli začaté pred 1.1.2007 v zmysle podpísaných finančných memoránd s UNDP a vládou Srbska a vládou Čiernej Hory. Podrobné informácie o použití finančných prostriedkov SAMRS i oboch kontraktačných jednotiek sú uvedené v ich výročných správach.
          
        Informácia za rok 2008 je spracovaná z podkladov MZV SR a ústredných orgánov štátnej správy (uznesenie č. 332/2002). 
Objem poskytovanej ODA dosiahol v roku 2008  výšku  1,970 mld. Sk (65,4 mil. EUR), čo predstavuje podiel 0,102 % z hrubého národného dôchodku (HND) vytvoreného SR v roku 2008. V roku 2007 bol podiel ODA/HND 0,093 %. V absolútnom vyjadrení, v porovnaní s rokom 2007, keď celková ODA činila 1,652 mld. Sk (54,8 mil. EUR), ide o zvýšenie o 10,6 mil. EUR, čo v percentuálnom vyjadrení predstavuje o 16,2 % viac ako v roku 2007.
 
Nízky percentuálny nárast ODA/HND v porovnaní s predchádzajúcim rokom bol spôsobený predovšetkým:
 
·        dynamickým rastom hrubého domáceho produktu a hrubého národného dôchodku,
·        stagnáciou objemu prostriedkov alokovaných na bilaterálny komponent ODA SR.
 
Slovenská ODA stále zaostáva za cieľom, ktorý stanovila Európska rada v júni 2005. Na základe záverov rady sa majú nové členské štáty EÚ snažiť dosiahnuť podiel ODA/HND v roku 2010 vo výške 0,17 % a v roku 2015 vo výške 0,33 %. Zvyšovanie podielu ODA, ako významného nástroja zahraničnej politiky SR, si napriek súčasnej globálnej finančnej krízy vyžaduje neustálu politickú podporu, ako aj aktívny prístup vlády SR k tejto problematike pri tvorbe štátneho rozpočtu.  
 
Predkladaný materiál nemá vplyv na verejné financie, na zamestnanosť a podnikateľské  prostredie a nemá ekonomický a environmentálny vplyv.